Holy Spider

Holy Spider er en dansk spillefilm fra 2022 regissert av Ali Abbasi. Den bygger på historien om den iranske seriemorderen Saeed Hanaei som fra 2000 til 2001 drepte seksten sexarbeidere i Mashhad. Hanaei mener han har en guddommelig misjon, og får heltestatus i deler av befolkningen. Filmens hovedtema er kvinneundertrykkelsen i Iran.

Handling 
Journalisten Arezoo Rahimi ankommer den iranske byen Mashhad fra Teheran, for å etterforske en rekke drap på lokale prostituerte. Drapene følger et mønster, med kvinner som blir plukket opp fra forskjellige rundkjøringer av en mann på motorsykkel. De blir fraktet til andre steder, og kvalt med deres egne skjerf. Kvinnene blir deretter dumpet. Seriemorderen, Saeed Azimi, blir introdusert fra første stund, og historier begynne den siste kvelden til et av ofrene hans. Hun er avhengig av opium. Azimi tar henne med seg til et nedslitt leilighetskompleks. Hun prøver å flykte før hun går inn i leiligheten. Men Azimi kveler henne i trappeoppgangen, og han flykter deretter med kroppen hennes på motorsykkelen hans.

Azimis hengivenhet til familien sin står i skarp kontrast til brutaliteten i drapene hans. Ett drap finner sted i hans eget hjem, og blir nesten avbrutt når hans kone kommer hjem. Men Azimi klarer i all hast å gjemme kroppen i et teppe. Azimi har senere sex med sin kone, samtidig som han legger merke til foten til sitt døde offer. Rahimi forstår etter hvert hvordan morderen opererer, og setter derfor i gang en farlig felle. Rahimi, kledd som en prostituert, setter seg på Azimis motorsykkel.

Rahimi, bevæpnet med en lommekniv og en båndopptaker, planlegger å få tak i en tilståelse fra morderen og flykte. Men denne planen blir enkelt oppdaget. Etter en kamp klarer hun å stikke av, og får kontakt med politiet med bevis. Azimi blir deretter hentet hjemme. Men under rettssaken kommer det snart frem at en stor andel av offentligheten støtter Azimis brutale korstog mot prostitusjon. Det kommer et press for å få ham løslatt, men han blir til slutt dømt til døden og henrettet ved hengning.

Medvirkende 
 Mehdi Bajestani
 Zar Amir Ebrahimi
 Arash Ashtiani
 Forouzan Jamshidnejad

Priser 
Under Robertfesten 2023 mottok Holy Spider  Robertprisen for årets danske spillefilm. I alt fikk filmen elleve priser.

Referanser

Eksterne lenker 
 

Danske kriminalfilmer
Filmer fra 2022
Robertprisen for årets danske spillefilm